b'\n_START_ARTICLE_\nTrajni virolo\xc5\xa1ki odziv\n_START_PARAGRAPH_\nTrajni virolo\xc5\xa1ki odziv (angl. sustained viralogic response, kraj. SVR) je merilo u\xc4\x8dinkovitosti zdravljenja hepatitisa C in pomeni odsotnost zaznavnega RNK virusa hepatitisa C v krvni plazmi \xc5\xa1est mesecev po ukinitvi zdravljenja. Test na prisotnost virusnega RNK mora izkazovati ob\xc4\x8dutljivost najmanj 50 ie/ml._NEWLINE_Trajni virolo\xc5\xa1ki odziv je postal najzanesljivej\xc5\xa1i napovednik uspe\xc5\xa1nosti zdravljenja. Ker je kasnej\xc5\xa1i relaps s ponovno pojavitvijo virusa v krvi redek, je trajni virolo\xc5\xa1ki odziv, dolo\xc4\x8den \xc5\xa1est mesecev po zadnjem odmerku zdravil, dober napovednik trajne ozdravitve. Nekateri viri podpirajo tudi dolo\xc4\x8devanje trajnega virusnega odziva \xc5\xbee v 12. tednu po ukinitvi zdravljenja, vendar ostaja zlati standard za vrednotenje zdravljenja z zdravili proti hepatitisu C dolo\xc4\x8danje virusne RNK 6 mesecev (24 tednov) po kon\xc4\x8danju zdravljenja._NEWLINE_Trajni virolo\xc5\xa1ki odziv je povezan z 99-odstotno verjetnostjo, da se virus pri bolniku ne bo pojavil dolgoro\xc4\x8dno ponovno v krvnem obtoku. Pri bolnikih, ki dose\xc5\xbeejo trajni viroli\xc5\xa1ki odziv, se zmanj\xc5\xa1ajo smrtnost, potreba po presaditvi jeter, verjetnost za razvoj jetrnoceli\xc4\x8dnega raka ter zapletov, povezanih z jetri.\n_START_SECTION_\nNapovedni dejavniki\n_START_PARAGRAPH_\nDva od najmo\xc4\x8dnej\xc5\xa1ih napovednih dejavnikov za trajni virolo\xc5\xa1ki odziv sta vezana na sam virus, in sicer virusno breme pred uvedbo zdravljenja (\xc5\xa1tevilo kopij virusnega RNK v krvi) ter genotip virusa. Na primer pri genotipu 1 je verjetnost, da se bolnik pozdravi s terapijo pegiliranega interferona in ribavirina, manj\xc5\xa1a kot pri genotipih 2 in 3. Verjetnost, da bolnik na zdravljenju dose\xc5\xbee trajni virolo\xc5\xa1ki odziv, je manj\xc5\xa1a tudi pri so\xc4\x8dasnih zdravstvenih te\xc5\xbeavah, kot so sooku\xc5\xbeba z virusom HIV, po\xc5\xa1kodovana jetra ali debelost. Manj\xc5\xa1a verjetnost za trajen virolo\xc5\xa1ki odziv je tudi pri \xc4\x8drncih ali bolnikih, ki imajo \xc4\x8drnske prednike._NEWLINE_Med napovedne dejavnike trajnega virolo\xc5\xa1kega odziva spada tudi polimorfizem gena za interlevkin 28B (gen IL28B). Najve\xc4\x8djo verjetnost za trajni virolo\xc5\xa1ki odziv imajo bolniki s polimorfizmom CC, sledita genotipa TC in TT.'